KOMISIJOS NUOMONĖ dėl Tarybos sprendimo dėl Ekonomikos ir finansų komiteto įstatų pakeitimo projekto /* COM/2012/0177 final */





KOMISIJOS NUOMONĖ dėl Tarybos sprendimo dėl Ekonomikos ir finansų komiteto įstatų pakeitimo projekto Pagal Sutarties dėl Europos Sąjungos veikimo 242 straipsnį gavusi Komisijos nuomonę Taryba patvirtina komitetų veiklos nuostatus. 2012 m. kovo 1 d. Taryba raštu paprašė Komisijos pateikti nuomonę dėl Ekonomikos ir finansų komiteto (EFK) įstatų, kurie yra nustatyti 2003 m. birželio 18 d. Tarybos sprendimu (2003/476/EB), pakeitimo. Siūlomais pakeitimais siekiama atsižvelgti į kai kuriuos sprendimus dėl euro zonos valdymo, kuriuos 2011 m. spalio 26 d. priėmė valstybių narių, kurių valiuta yra euras, valstybių arba vyriausybių vadovai. Visų pirma valstybių arba vyriausybių vadovai pareiškė, kad: – Euro grupės darbo grupei (t. y. parengiamajam organui, nurodytam 14 protokolo dėl Euro grupės 1 straipsnyje ir sudarytam iš valstybių narių, kurių valiuta yra euras, atsakingų už finansus ministrų ir Komisijos) pirmininkaus nuolatinis pirmininkas; – Euro grupės darbo grupės ir Ekonomikos ir finansų komiteto (EFK) pirmininkai iš esmės bus renkami tuo pačiu metu; – esamos administracinės struktūros (t. y. Tarybos Generalinis sekretoriatas ir EFK sekretoriatas) bus stiprinamos ir, vadovaujant EFK ir (arba) Euro grupės darbo grupės pirmininkui, bendradarbiaus gerai suderintu būdu, siekdamos suteikti tinkamą paramą euro zonos aukščiausiojo lygio susitikimų pirmininkui ir Euro grupės pirmininkui. Dabartiniuose EFK įstatuose nustatyta, kad Ekonomikos ir finansų komiteto pirmininkas turėtų būti renkamas iš EFK narių, atstovaujančių nacionalinėms administracijoms. Nuolatinis Euro grupės darbo grupės pirmininkas nustos eiti nacionalinės administracijos pareigūno pareigas ir bus įdarbintas ES institucijų, todėl pagal šią nuostatą nenumatyta nuolatinio Euro grupės darbo grupės pirmininko rinkti EFK pirmininku. Taigi siūloma pakeisti EFK įstatus ir tokią galimybę numatyti. Visų pirma nustatomi tokie pakeitimai: – 1 ir 2 straipsniai iš dalies keičiami siekiant atsižvelgti į Sutarties dėl Europos Sąjungos veikimo įsigaliojimą; – 4 straipsnis iš dalies keičiamas siekiant nustatyti, kad komiteto susitikimams pirmininkauja pirmininkas; – 6 straipsnis yra iš dalies keičiamas, kad pagal jį Euro grupės darbo grupės pirmininką būtų galima išrinkti EFK pirmininku; – 7 straipsnis iš dalies keičiamas, kad pagal jį Euro grupės darbo grupės pirmininką būtų galima išrinkti EFK pirmininko pavaduotoju, nebent jis jau išrinktas EFK pirmininku; – 7 straipsnyje taip pat nurodyta, kad Euro grupės darbo grupės pirmininkas, jeigu jis dar neina EFK pirmininko pareigų, dalyvauja EFK susitikimuose, nebent EFK nusprendžia kitaip. Komisija mano, kad siūlymas dėl pakeitimų yra tinkamas. Pakeitimais tinkamai įgyvendinami minėtieji valstybių ar vyriausybių vadovų sprendimai. Atsižvelgiant į glaudžius komitetų tarpusavio ryšius, bendras pirmininkavimas prisidėtų prie veiksmingo EFK ir Euro grupės darbo grupės bendradarbiavimo. Be to, nuolatinė pozicija taip pat būtų naudinga EFK, nes komiteto pirmininkas nebeprivalėtų eiti pareigų nacionalinėje administracijoje. Apskritai šie pakeitimai padėtų sustiprinti Sąjungos ekonomikos valdysenos sistemą. Pakeitimai nedaro poveikio Komisijos vaidmeniui komitete. Reikia pažymėti, kad siūlomi pakeitimai nedaro poveikio 1998 m. gruodžio 21 d. Tarybos sprendimui dėl išsamių Ekonomikos ir finansų komiteto sudarymo nuostatų (98/743/EB). Be to, Komisija mano, kad Tarybai būtų naudinga pasinaudoti galimybe ir įstatų pakeitimo projekte atlikti du techninio pobūdžio pataisymus: – 1 straipsnyje nurodyti Sutartį dėl Europos Sąjungos veikimo (vietoj Europos ekonominės bendrijos steigimo sutarties): „Ekonomikos ir finansų komitetas (toliau – Komitetas) vykdo užduotis, numatytas Sutarties dėl Europos Sąjungos veikimo 134 straipsnio 2 ir 4 dalyse“; – 3 straipsnyje pateikti nuorodą į Sąjungą (vietoj Bendrijos): „Atlikdami pareigas Komiteto nariai ir pakaitiniai nariai vadovaujasi bendraisiais Sąjungos interesais“. Apibendrinant, Komisijos nuomonė dėl pasiūlyto sprendimo dėl Ekonomikos ir finansų komiteto įstatų pakeitimo yra palanki.